CELEX: 32007D0071
Language: lt
Date: 1166572800000
Title: 2006 m. gruodžio 20 d. Komisijos sprendimas, kuriuo įsteigiama kilmės vietos nuorodų, geografinių nuorodų ir garantuotų tradicinių gaminių mokslinė ekspertų grupė

6.2.2007   
            
            
               LT
            
            
               Europos Sąjungos oficialusis leidinys
            
            
               L 32/177
            
         
      KOMISIJOS SPRENDIMAS,
   
   2006 m. gruodžio 20 d.
   kuriuo įsteigiama kilmės vietos nuorodų, geografinių nuorodų ir garantuotų tradicinių gaminių mokslinė ekspertų grupė
   (2007/71/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:
   
               (1)
            
            
               2006 m. kovo 20 d. Tarybos reglamente (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1) nustatytos sąlygos, kurias turi tenkinti pavadinimas, kad jį būtų galima įregistruoti Bendrijoje saugoma geografine nuoroda (SGN) arba saugoma kilmės vietos nuoroda (SKVN).
            
         
               (2)
            
            
               2006 m. kovo 20 d. Tarybos reglamente (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių (2) nustatytos sąlygos, kurias turi tenkinti pavadinimas, kad jį būtų galima įregistruoti ir saugoti Bendrijoje kaip garantuotą tradicinį gaminį (GTG).
            
         
               (3)
            
            
               Siekiant išspręsti tam tikras sudėtingas mokslines ir technines problemas, kurių gali atsirasti tikrinant, ar paisoma sąlygų, leidžiančių įregistruoti tam tikrą saugomą kilmės vietos nuorodą, saugomą geografinę nuorodą arba garantuotą tradicinį gaminį, Komisijai gali prireikti patarėjų grupėje susirinkusių specialistų kompetencijos.
            
         
               (4)
            
            
               Grupė turi būti sudaryta iš aukštos kvalifikacijos daugelio mokslo ir technikos sričių, susijusių su žemės ūkiu ir žemės ūkio maisto produktais, humanitariniais mokslais arba intelektine nuosavybės teise, ekspertų.
            
         
               (5)
            
            
               Todėl reikėtų įsteigti mokslinę kilmės vietos nuorodų, geografinių nuorodų ir garantuotų tradicinių gaminių ekspertų grupę, nustatyti jos įgaliojimus bei struktūrą.
            
         
               (6)
            
            
               Komisijos sprendimu 93/53/EEB (3) įsteigtas kilmės vietos nuorodų, geografinių nuorodų ir garantuotų tradicinių gaminių mokslinis komitetas turi būti paleistas,
            
         NUSPRENDĖ:
   1 straipsnis
   Įsteigiama kilmės vietos nuorodų, geografinių nuorodų ir garantuotų tradicinių gaminių mokslinė ekspertų grupė (toliau – grupė).
   2 straipsnis
   Tikslas
   Komisija gali konsultuotis su grupe visais su saugomomis kilmės nuorodomis, saugomomis kilmės vietos nuorodomis, garantuotais tradiciniais gaminiais, žemės ūkio ir maisto produktais susijusiais klausimais, visų pirma:
   
               —
            
            
               ar ypatingas pavadinimas, dėl kurio pateiktas prašymas įregistruoti, atitinka Reglamento (EB) Nr. 510/2006 2 straipsnyje nurodytus kriterijus, ypač ar yra ryšys su vieta arba geografine kilme ir (arba) ši nuoroda turi gerą reputaciją,
            
         
               —
            
            
               ar ypatingas pavadinimas, dėl kurio pateiktas prašymas įregistruoti, atitinka Reglamento (EB) Nr. 509/2006 2 straipsnyje, 4 straipsnyje ir 5 straipsnyje nurodytus kriterijus, ypač turi tradicinių ir (arba) specifinių savybių,
            
         
               —
            
            
               pavadinimo bendrinis pobūdis,
            
         
               —
            
            
               kriterijų, susijusių su sąžininga prekyba ir galimybe, kad vartotojai bus suklaidinti tais atvejais, kai kyla prieštaravimų tarp kilmės vietos nuorodos arba geografinės nuorodos ir jau įregistruotų kilmės vietos nuorodų arba geografinių nuorodų, prekių ženklo, augalų bei gyvūnų veislių pavadinimų, homonimų arba esamų produktų, kuriais teisėtai prekiaujama, pavadinimų, įvertinimas,
            
         
               —
            
            
               visais kitais itin svarbiais klausimais grupės kompetencijos srityse.
            
         Grupės pirmininkas gali nurodyti, kokiais klausimais Komisija galėtų konsultuotis su grupe.
   Prireikus Komisija gali prašyti grupės per nustatytą terminą pareikšti savo nuomonę ypatingu klausimu.
   3 straipsnis
   Narystė. Skyrimas
   1.   Komisija renka grupės narius iš įvairių 2 straipsnyje nurodytų technikos ir mokslo sričių aukštos kvalifikacijos specialistų, atsiliepusių į kvietimą teikti prašymus. Šie nariai kartu aprėpia daugelį mokslo ir technikos disciplinų, o jų geografinis pasiskirstymas rodo klausimų ir mokslinių požiūrių įvairovę Bendrijoje.
   2.   Komitetą sudaro 11 narių.
   Kandidatus, pripažintus tinkamais būti grupės nariais, bet jais nepaskirtus, siūloma įtraukti į rezervinį sąrašą. Rezervinį sąrašą Komisija gali naudoti skirdama kandidatus į pakaitinius narius.
   3.   Taikomos šios nuostatos:
   
               —
            
            
               nariai skiriami atsižvelgiant į jų asmeninius gebėjimus ir kviečiami konsultuoti Komisiją neveikiami jokios išorinės įtakos. Jie negali patikėti savo pareigų kitam nariui arba trečiajam asmeniui,
            
         
               —
            
            
               nariai skiriami trejų metų kadencijai, kuri gali būti pratęsiama. Tačiau po 1 pastraipoje minėto paskyrimo nariai gali eiti savo pareigas ne ilgiau kaip 3 kadencijas iš eilės. Jie savo pareigas eina tol, kol pakeičiami kitais arba jų kadencija pratęsiama,
            
         
               —
            
            
               tuos narius, kurie nebegali veiksmingai dalyvauti grupės darbe, atsistatydina arba nesilaiko šios pastraipos pirmoje ar antroje įtraukoje arba Europos bendrijos steigimo sutarties 287 straipsnyje nustatytų sąlygų, gali pakeisti nauji nariai likusiam jų kadencijos laikotarpiui,
            
         
               —
            
            
               kasmet nariai raštiškai įsipareigoja dirbti visuomenės interesų labui bei pasirašo pareiškimą, kad neturi jokių interesų, mažinančių jų objektyvumą, arba kad jų turi,
            
         
               —
            
            
               narių vardai ir pavardės skelbiami Žemės ūkio ir kaimo plėtros GD interneto puslapyje bei Europos Sąjungos oficialiojo leidinio C serijoje. Narių vardai ir pavardės renkami, tvarkomi bei skelbiami pagal Europos Parlamento ir Tarybos reglamento (EB) Nr. 45/2001 nuostatas, susijusias su asmeninių duomenų apsauga ir tvarkymu (4).
            
         4 straipsnis
   Veikla
   1.   Grupė iš savo narių renka pirmininką ir du jo pavaduotojus. Rinkimai vyksta paprasta narių balsų dauguma.
   2.   Komisijai pritarus, gali būti steigiami pogrupiai specifiniams klausimams pagal grupės nustatytus įgaliojimus nagrinėti; Kai tik jų įgaliojimai baigiasi, tokios grupės paleidžiamos.
   3.   Komisijos atstovas gali prašyti ekspertų ar stebėtojų, turinčių specifinę kompetenciją darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga ir (arba) būtina.
   4.   Dalyvaujant grupių ar pogrupių darbe gauta informacija negali būti viešinama, kai Komisija nurodo, kad ji susijusi su konfidencialiais klausimais.
   Nariai negali profesiniams tikslams naudoti informacijos, kurią jie gauna būdami grupės nariais.
   5.   Grupė ir jos pogrupiai paprastai renkasi Komisijos ir jos skyrių patalpose pagal Komisijos nustatytus grafiką ir nuostatas. Sekretoriavimo paslaugas teikia Komisijos skyriai. Šiuose susirinkimuose gali dalyvauti kiti suinteresuoti Komisijos pareigūnai.
   6.   Grupė priima darbo tvarkos taisykles, remdamasi standartinėmis Komisijos priimtomis darbo tvarkos taisyklėmis.
   7.   Komisija gali atitinkamo dokumento originalo kalba skelbti visus prašymus pateikti nuomones, darbotvarkes, protokolus ir grupės priimtas nuomones. Be to, tomis pačiomis sąlygomis ji gali skelbti ir visus grupės darbo dokumentus.
   5 straipsnis
   Susirinkimų išlaidos
   Narių, ekspertų ir stebėtojų grupės veiklai reikalingų kelionių išlaidas ir dienpinigius apmoka Komisija pagal galiojančias nuostatas. Už atliekamas užduotis nemokamas joks atlyginimas.
   Susirinkimo išlaidos kompensuojamos neviršijant atitinkamai tarnybai pagal metinę išteklių skyrimo procedūrą skirtų asignavimų.
   6 straipsnis
   Panaikinimas
   Komisijos sprendimas 93/53/EEB panaikinamas.
   Tačiau tuo sprendimu įsteigtas komitetas eina savo pareigas tol, kol Komisija jam nepraneša, kad šiuo sprendimu įsteigta grupė pradėjo savo darbą.
   7 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje, 2006 m. gruodžio 20 d.
      
         
            Komisijos vardu
         
         Mariann FISCHER BOEL
         
         
            Komisijos narė
         
      
   
   
      (1)  OL L 93, 2006 3 31, p. 12.
   
      (2)  OL L 93, 2006 3 31, p. 1.
   
      (3)  OL L 13, 1993 1 21, p. 16. Sprendimas su paskutiniais pakeitimais, padarytais Sprendimu 97/656/EB (OL L 277, 1997 10 10, p. 30).
   
      (4)  OL L 8, 2001 1 12, p. 1.